Hoe kies jy jou gunsteling liedjie(s) van die gewildste Afrikaanse groep in die land, Die Heuwels Fantasties? Jy kan nie…
Met treffer na treffer, het hierdie talentvolle ouens dit gelukkig makliker vir almal gemaak deur self die beste van die bestes te kies met die vrystelling van Alles Van Die Beste – ’n CD én DVD wat die hoogtepunte van ’n dekade se unieke skeppings van Die Heuwels Fantasties in een versameling ten toon stel!
Hoofsanger van die groep, Pierre Greeff, sê oor Niks en Nêrens: “Dit maak nie saak waar jy jouself bevind of hoe hopeloos jy voel nie. Wanneer jy omring is met die regte mense, wat waarlik vir jou lief is, is jy tuis.”
’n Ander aangename verrassing wat op aanhangers wag met die 20 snitte wat op die CD verskyn is ’n spesiale weergawe van Klein Tambotieboom met die legendariese Laurika Rauch, saam met al die ander treffers en gehoor gunstelinge. Die DVD bevat letterlik elke musiekvideo wat Die Heuwels Fantasties al ooit gemaak het in kronologiese volgorde – ’n hele 34 in totaal!